Dokument oprettet 01. maj 2019

Sag 10-2019-00230 – Dok. 434090/msp\_dh

**Referat af møde i forretningsudvalget torsdag den 2. maj 2019**

**Til stede:** Thorkild Olesen, Sif Holst, Janus Tarp, Anni Sørensen, Jan Jakobsen, Lars Midtiby, Henrik Hansen (punkt 3.A), Jens Anton Tingstrøm Klinken (punkt 3.E), Maria Holsaae og Sidsel Torp Baumann (punkt 4.A) og Mette Søndergaard Pedersen (ref.).

**Afbud:** Palle Lykke Ravn og Knud Kristensen.

1. **Godkendelse af dagsorden**Dagsordenen blev godkendt.
2. **Referat fra FU-møde den 28. februar 2019**Som opfølgning på referatet fra sidste møde i forretningsudvalget blev der spurgt ind til Lokalpuljen og dialogen med Socialstyrelsen om ændring af ansøgerkredsen, så DH-afdelingerne fremover kan søge puljen. Det blev oplyst, at der fortsat er dialog med Socialstyrelsen om dette, men DH afventer endeligt svar.   
     
   Der var ingen yderligere bemærkninger til referatet.
3. **Beslutningspunkter**A. Årsregnskab DH 2018   
   Regnskabschef Henrik Hansen deltog under dette punkt og gennemgik udkast til regnskab for DH 2018.   
     
   Resultatopgørelsen viser et overskud på 1.828.000 kr., hvilket er 1.482.000 kr. bedre end budgettet for 2018. Der er en merindtægt fra udlodningsmidler på 434.000 kr.  
     
   Der er forslag om resultatdisponering, så der ud af overskuddet afsættes 500.000 kr. til lederskabsuddannelse for lokale DH-repræsentanter samt 500.000 kr. til efter valget at skabe yderligere opmærksomhed om handicapområdet i form af kampagner og holdningsarbejde, der understøtter handlingsplanens målsætninger.   
     
   Den nødvendige egenkapital, som på repræsentantskabsmødet i 2015 blev fastlagt til min. 3 mio. kr., er pr. 31. december 2018 på 6.239.114 kr.   
     
   Efter enkelte opklarende spørgsmål besluttede forretningsudvalget at sende udkast til regnskab 2018 inkl. forslag til resultatdisponering til kommentering hos medlemsorganisationerne med henblik på endelig godkendelse af regnskabet på forretningsudvalgets møde den 19. juni 2019.   
     
   B. Rammeprogram for DH’s repræsentantskabsmøde 2019  
   DH’s repræsentantskabsmøde finder sted fredag-lørdag den 4. -5. oktober 2019, og der er udarbejdet et rammeprogram, som sekretariatet kan arbejde videre ud fra med henblik på det endelige program og dagsorden for repræsentantskabsmødet.   
     
   Forretningsudvalget godkendte rammeprogrammet for DH’s repræsentantskabsmøde 2019.  
     
   C. Forretningsorden for DH’s repræsentantskabsmøde 2019  
   Ifølge DH’s vedtægter fastsætter repræsentantskabet en forretningsorden for sin virksomhed (§7, stk. 13).  
     
   Forretningsudvalget godkendte udkast til forretningsorden med en præcisering af, at observatører fra medlemsorganisationerne har taleret. Den endelige godkendelse af forretningsordenen sker på repræsentantskabsmødet.

D. Beretning til repræsentantskabsmøde 2019   
På repræsentantskabsmødet skal der aflægges beretning, og sekretariatet lægger op til, at beretningen beskriver DH’s arbejde og den handicappolitiske situation siden sidste repræsentantskabsmøde. Desuden foreslås, at der afrapporteres direkte på mål og delmål i DH’s fireårige handlingsplan, som repræsentantskabsmødet vedtog i 2017. Herved synliggøres de opnåede mål og igangværende initiativer.  
  
Forretningsudvalget drøftede ønsker til beretningens indhold og form. Det blev understreget, at afrapporteringen på handlingsplanen ikke må blive for tung. Det er vigtigt at holde fast i et levende sprog og forskellige case-historier samt holde et visionært fokus.   
  
Forretningsudvalget besluttede, at sekretariatet arbejder videre med beretningen ud fra de faldne bemærkninger. Forretningsudvalget tager stilling til den endelige beretning på mødet den 20. august 2019.   
  
E. DH’s nye visuelle identitet  
Kommunikationschef Jens Anton Tingstrøm Klinken præsenterede DH’s nye visuelle identitet i form af forslag til logo og farvevalg. Forud for udarbejdelsen af dette har både medlemsorganisationer og DH-afdelinger været inddraget i drøftelser, og forretningsudvalget har drøftet og truffet beslutninger løbende i processen.   
  
Forretningsudvalget kommenterede forslaget til DH’s nye visuelle identitet. Det er vigtigt, at DH fremstår mere tidssvarende og moderne, og at DH opleves som en troværdig og seriøs organisation, hvilket den nye visuelle identitet understøtter.   
  
Forretningsudvalget godkendte DH’s nye visuelle identitet. Der påbegyndes en implementeringsproces, så det sikres, at DH fremstår med en samlet og entydig visuel identitet.

1. **Diskussionspunkter**A. Arbejdsgruppens oplæg til DH’s nye socialpolitik  
   I DH’s handlingsplan for 2018-2021 er det besluttet, at DH skal udvikle en ny og sammenhængende socialpolitik. Forretningsudvalget har på tidligere møder fulgt arbejdsgruppens arbejde med udviklingen af socialpolitikken, og der har været møder med DH’s medlemsorganisationer og inddragelse af eksterne samarbejdspartnere.  
     
   DH’s politiske konsulenter, Maria Holsaae og Sidsel Torp Baumann, deltog under dette punkt, hvor formålet var at kvalificere udkast til DH’s nye socialpolitik med særligt fokus på udvalgte dele af politikken. Oplæggets 31 konkrete politiske forslag har som grundlag, at socialpolitikken fremadrettet skal have et større fokus på livskvalitet, inddragelse af borgeren og indflydelse på eget liv.   
     
   Forretningsudvalget drøftede de fire udvalgte forslag, hvor der knytter sig forskellige dilemmaer til, og hvor meningerne var delte på mødet med DH’s medlemsorganisationer:   
     
   a) Overskrift:   
   Der arbejdes videre med at formulere en overskrift, der signalerer, at mennesker med handicap vil have samme muligheder for at leve forskelligt.   
     
   b) Mere frit valg i tilrettelæggelsen af hjælpen (forslag 5.A):   
   Forslaget om, at borgeren frit skal kunne disponere over 10 % af hjælpen, rummer dilemmaet mellem ønsket om borgerens frie valg og manglende tillid til, at kommunerne ikke ser det som en besparelsesmulighed. Forretningsudvalget var enig om, at selvbestemmelse er vigtigt, men at dette forslag ikke er den rigtige løsning, hvorfor forslaget udgår.   
     
   c) Forsøg med fleksibel tilrettelæggelse af hjælpen (forslag 6):   
   Dilemmaet ved dette forslag er ligeledes, at fleksibilitet er godt, men det kræver tillid til kommunerne. Forretningsudvalget besluttede at lade forslaget blive, og at forsøg med afprøvning af nye modeller skal godkendes af Den Uvildige Konsulentordning på Handicapområdet (DUKH).  
     
   d) Øget faglighed i den kommunale sagsbehandling (forslag 10.B)  
   Dilemmaet står mellem borgens retskrav til at få en ”second opinion”, og at kommunen vælger ikke at følge den, hvorfor det kan føre til yderligere frustration hos borgeren. Der skal i stedet arbejdes med de forslag, der styrker visitationen. Forretningsudvalget besluttede, at forslaget udgår.  
     
   Forretningsudvalget havde enkelte bemærkninger til et par af de øvrige forslag, og disse bemærkninger tages med i den videre proces med udarbejdelse af det endelige forslag til DH’s nye socialpolitik, som forretningsudvalget får til endelig godkendelse på forretningsudvalgsmødet 19. juni 2019.   
     
   B. Anbefalinger fra Arbejdsgruppen om kriterier for optagelse i DH  
   Forretningsudvalget nedsatte i 2018 Arbejdsgruppen om kriterier for optagelse i DH. Med udgangspunkt i DH’s vedtægter har arbejdsgruppen haft til opgave at gennemgå eksisterende kriterier for optagelse i DH med henblik på at komme med forslag til evt. ændringer, samt at opstille scenarier for DH som organisation og drøfte disse med DH’s medlemsorganisationer.   
     
   Forretningsudvalget fik på sidste møde en status på arbejdsgruppens drøftelser. På møde i Handicappolitisk Råd den 28. februar 2019 var programsat en drøftelse med DH’s medlemsorganisationer, og på baggrund af denne drøftelse har arbejdsgruppen udarbejdet nogle anbefalinger til forretningsudvalget.   
     
   Disse anbefalinger blev drøftet med henblik på at kvalificere grundlaget for en endelig stillingtagen på næste møde i forretningsudvalget den 19. juni 2019:  
     
   Vedtægtsændringer:   
   Arbejdsgruppen vurderer, at der ikke er akut behov for vedtægtsændringer. Det kan overvejes at foretage mindre justeringer af DH’s vedtægter som fx at udbygge DH’s formål, så det også indeholder handicapkonventionens relationelle handicapbegreb.   
     
   Efter en indledende drøftelse besluttede forretningsudvalget, at der skal arbejdes videre med de fire relevante spørgsmål, som arbejdsgruppen peger på som mulige justeringer i vedtægterne. Der udarbejdes således en sagsfremstilling til næste FU-møde, idet det dog blev understreget, at der ikke er taget endelig stilling til de konkrete forslag til evt. vedtægtsændringer.   
     
   Procedure for optagelse i DH:   
   Arbejdsgruppen vurderer, at proceduren for optagelse af nye medlemsorganisationer i DH med fordel kan tydeliggøres for både nuværende medlemsorganisationer og potentielle ansøgere. Det skal bl.a. fremgå, hvordan processen er, hvis en potentiel ny medlemsorganisation dækker en målgruppe, som i forvejen er repræsenteret i DH. Det skal ligeledes fremgå, hvad der forventes af en ny medlemsorganisation mht. deltagelse i det fælles handicappolitiske arbejde i DH.   
     
   Forretningsudvalget er enig i arbejdsgruppens anbefaling, og det blev besluttet, at der efter repræsentantskabsmødet i oktober 2019 udarbejdes konkrete retningslinjer og procedurer for optagelse af nye medlemsorganisationer.   
     
   Medlemsmøde:   
   Arbejdsgruppen foreslår, at der inviteres til et medlemsmøde med temadebat om nye foreningsformer, og hvordan det udfordrer de traditionelle foreningers rolle. Her under bl.a. tendensen til det stigende antal Facebook-grupper, der opstår om specifikke emner.   
     
   Forretningsudvalget støtter ideen, og det blev besluttet at følge arbejdsgruppens anbefaling.   
     
   C. Handicappolitisk Råd som forum for dialog  
   Punktet udskydes til næste møde.   
     
   D. Aktuel politisk drøftelse (fast punkt uden sagsfremstilling)  
   Punktet udgik
2. **Orienteringspunkter**A. DH’s deltagelse i følgegruppe om helhedsorienterede indsatser  
   Punktet blev ikke behandlet pga. tidspres.   
     
   B. Sundhedsstrategi  
   Punktet blev ikke behandlet pga. tidspres.
3. **Orientering fra FU**Det blev oplyst, at der afholdes landsmøde i hhv. Muskelsvindfonden, UlykkesPatientForeningen & PolioForeningen samt Fibromyalgiforeningen, og at møderne tilfældigvis holdes i samme weekend den 25. og 26. maj.
4. **Næste møde**Næste FU-møde er 19. juni 2019, kl. 12.30 – 16.00.